Què hem après?

UNITAT 5: Cuidem el medi.

MEDI NATURAL

El medi natural està format pels animals, les plantes i per elements com l’aire. Els animals i les plantes obtenen del medi natural el que necessiten per viure.

Algunes activitats que fem les persones perjudiquen el medi natural com, els incendis forestals, la contaminació de l’aire i de l’aigua, i la cacera i captura d’animals.

Podem fer accions per protegir el medi com:

-Llencem les deixalles a les papereres o contenidors adequats.

-Utilitzem el transport públic en comptes del cotxe. Anem caminant sempre que puguem.

-Estalviem aigua. Mentre ens ensabonem les mans, ens raspallem les dents...tanquem l’aixeta.

-Observem les plantes sense arrencar-les i els animals sense destorbar-los.

Tots podem protegir el medi natural. Hem de respectar les plantes i els animals, i no hem d’embrutar l’aire, el sòl, ni l’aigua.

Cada dia llencem moltes coses a la brossa. Col·laborarem a conservar el medi ambient si tenim present la regla de les tres erres:

**R**eduir, **R**eutilitzar i **R**eciclar.

Reduir: Una manera de reduir residus és prendre menys aliments envasats i més de naturals. També podem portar una bossa de la compra i no utilitzar bosses de plàstic.

Reutilitzar: Podem tornar a utilitzar objectes com una ampolla de refresc o una caixa de sabates. Per no gastar tant de paper fem servir els fulls per les dues cares.

Reciclar: Cal separar les nostres deixalles i dipositar-les en contenidors especials per a cada tipus. D’aquesta manera, es poden construir nous materials.